Oplev gys og gru i Odense Zoo, lokker dyrehaven i øjeblikket sine gæster, der gerne vil tilbringe nogle timer med dyrene i den Halloweenklædte have.

Men de 13 dyrepassere i Odense Zoo ønsker i øjeblikket ikke mere gys. Den 29. september faldt nemlig en ”bombe” fra ledelsen, der udstak helt nye retningslinjer for fire af dyrepasserne pr. 1. januar 2018:

To dyrepassere skal omdannes til ”køkkenassistenter”, sættes ned i tid fra 37 til 30 timer og udelukkende tilberede foder til dyrene i et centralt køkken.

To andre dyrepassere skal udliciteres til et privat firma og udelukkende gøre rent i stalde og dyreanlæg.

Desuden skal antallet af dyrepasser-elever i haven drosles ned fra fem til to.

Øget fleksibilitet og arbejdsglæde

”Omorganiseringen”, som ledelsen kalder det, skal ske for at imødegå, at Odense Kommune skærer 1,1 millioner kroner i tilskuddet til haven.

Men samtidigt opnår Zoo også ”en varig forbedring af vores arbejdsdag”, ”øget fleksibilitet” og ”øget arbejdsglæde”, lyder det fra ledelsen i en skrivelse til medarbejderne.

Men dyrepasserne er lodret uenige:

- Jeg kan slet ikke se, at det her hænger sammen, lyder det fra de 13 dyrepasseres tillidsrepræsentant, Søren Linde.

- Man udliciterer alle de hårde rengøringsopgaver. Opgaver, der før var fordelt på 13 dyrepassere. Nu går det så ud over to. Og så mister de resterende dyrepassere overblikket over dyrene, fordi de ikke er med til at tilberede foderet, og fordi de ikke skal stå for soignering i staldene længere. Helheden forsvinder. Det bliver noget samlebåndsarbejde, lyder bekymringen fra Søren Linde.

Mangel på respekt

De fire berørte dyrepassere har årelang anciennitet i haven. De to, der skal forflyttes til køkkenet, har ledelsen netop fremhævet i forhold til deres høje, dyrepasserfaglige kompetencer.

- Først fremhæver man deres færdigheder. Bagefter fortæller man dem, at de ikke længere skal være at betragte som dyrepassere, men som køkkenassistenter. Det giver ingen mening. Dyrepasserne er meget knyttet til de dyr, de passer. Den her manøvre er mangel på respekt for de opgaver, dyrepassere varetager, lyder det fra næstformand i 3F Odense GOPS, Line Bjørndal.

Mange bestemmelser er brudt

I afdelingen er man oprørt over planerne, som har ramt medarbejderne som lynet fra en klar himmel.

- Så mange bestemmelser er brudt i den her sag, siger Line Bjørndal.

3F har derfor rejst sag om brud på loven om information og høring af lønmodtagere i forbindelse med væsentlige ændringer af deres ansættelse. Der er blandt andet også brud på specialarbejderoverenskomsten, idet man omdanner dyrepasserstillinger til køkkenassistentstillinger, vurderer 3F.

Frygter for det gode ry

- Hvis ledelsen havde vist vilje til at løse de her ting i samarbejde med os, så ville vi jo have gjort det, og vi ville være kommet med nogle ideer. Dyrepasserne har altid fungeret som en selvstyrende gruppe og har altid løst ting selv. Men vi har ikke haft muligheden for at komme til orde i den her sag. Det har været en spand kold vand i hovedet, siger tillidsrepræsentant Søren Linde, der er nervøs for, om det her er ”toppen af isbjerget”. Er der mon mere, der skal udliciteres, spørger han retorisk.

- Vores dybtliggende bekymring er, at det pludselig bliver folk, der ikke har uddannelse, og som ikke kender til dyrs adfærd, der skal stå for at tilberede foder, og som skal stå for rengøring. I sidste ende kan det jo gå ud over dyrene. Vi har ry for at være dygtige og høster anerkendelse for et højt fagligt niveau. Det, frygter jeg, bliver sat over styr, siger Søren Linde.

Fagbladet 3F har forsøgt at indhente en kommentar fra Odense Zoos direktør, Jens Odgaard Olsson. Men på grund af den igangværende dialog med 3F ønsker Jens Odgaard Olsson i øjeblikket ikke at deltage i en artikel, skriver direktøren i en SMS.